《述怀五十三首 其三十》
明代·周是修

屏迹衡门下，久于世物违。君子抱大道，动静贵知机。

躬耕足我食，妇蚕充我衣。万事付不理，云林日因依。

湘水有怀石，首山有采薇。大节固莫夺，天命亦何非。

子真千古士，愿与尔同归。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。